Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți /* COM/2014/0141 final - 2014/0080 (NLE) */





EXPUNERE DE MOTIVE 1. CONTEXTUL PROPUNERII Pentru a asigura securitatea juridică și omogenitatea necesare pieței interne, Comitetul mixt al SEE trebuie să încorporeze în Acordul privind SEE toată legislația relevantă a Uniunii Europene, la cât mai scurt timp după adoptarea acesteia. Scopul prezentului proiect de decizie a Comitetului mixt este încorporarea programului Orizont 2020 în Acordul privind SEE. Acest lucru ar permite țărilor SEE/AELS să profite pe deplin de posibilitățile oferite de cel mai mare program de cercetare și inovare al UE instituit vreodată, care dispune de fonduri de aproape 80 de miliarde EUR pe o perioadă de 7 ani (2014-2020). Participarea țărilor SEE/AELS la programul Orizont 2020 va avea implicații bugetare, deoarece aceste țări nu numai că vor participa la inițiativele din acest cadru, ci vor aduce și contribuții financiare. Din acest motiv, prezentul proiect de decizie a Comitetului mixt trebuie adoptat sub forma unei decizii a Consiliului. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Efectele încorporării programului Orizont 2020 Alte programe-cadru anterioare au fost încorporate la articolul 1 alineatul (5) din Protocolul 31 la Acordul privind SEE. În temeiul acestei dispoziții, actele care derivă din programele-cadru trebuie să constituie, de asemenea, obiectul articolului respectiv. Această metodă de încorporare s-a dovedit a fi extrem de avantajoasă, deoarece nu a fost nevoie să se încorporeze separat fiecare act referitor la programe, cu toată munca și toate procedurile pe care le-ar presupune acest demers. Prin urmare, actele precum cele de instituire a unor programe specifice și de stabilire a regulilor de participare și de difuzare în programele-cadru nu au fost încorporate separat în Acordul privind SEE. Proiectul de decizie a Comitetului mixt aplică aceeași metodă de încorporare și conține, așadar, o dispoziție referitoare la încorporarea Regulamentului-cadru privind programul Orizont 2020 la articolul 1 alineatul (5). Regulamentul (CE) nr. 294/2008[1] de înființare a Institutului European de Inovare și Tehnologie este încorporat la articolul 1 alineatul (11) din Protocolul 31 la Acordul privind SEE. Regulamentul a fost modificat prin Regulamentul (UE) nr. 1292/2013 și această modificare trebuie să se reflecte în Acordul privind SEE. Proiectul de decizie a Comitetului mixt conține, așadar, o dispoziție prin care actul de modificare este încorporat la articolul 1 alineatul (11). 3. ELEMENTELE JURIDICE ALE PROPUNERII Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE[2]. Regulamentul (UE) nr. 1292/2013 al Parlamentului European și al Consiliului din 11 decembrie 2013 de modificare a Regulamentului (CE) nr. 294/2008 de înființare a Institutului European de Inovare și Tehnologie[3]. Comisia prezintă Consiliului proiectul de decizie a Comitetului mixt al SEE pentru ca acesta să adopte poziția corespunzătoare a Uniunii. Comisia speră să poată prezenta Comitetului mixt al SEE, în cel mai scurt termen, poziția Uniunii. 4. IMPLICAȚIILE BUGETARE Țările SEE/AELS participă la programul Orizont 2020 și profită de posibilitățile de finanțare în conformitate cu partea VI din Acordul privind SEE. Totodată, țările SEE/AELS contribuie financiar la acest program în conformitate cu articolul 82 din Acordul privind SEE. 2014/0080 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 173 alineatul (3) și articolul 182 alineatul (1), coroborate cu articolul 218 alineatul (9), având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European[4], în special articolul 1 alineatul (3), având în vedere propunerea Comisiei Europene, întrucât: (1) Acordul privind Spațiul Economic European[5] („Acordul privind SEE”) a intrat în vigoare la 1 ianuarie 1994. (2) În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la acord. (3) Protocolul 31 la Acordul privind SEE conține dispoziții specifice privind cooperarea în domenii specifice în afara celor patru libertăți. (4) Este oportun să se extindă cooperarea dintre părțile contractante la Acordul privind SEE pentru a include Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE[6]. (5) Este oportun să se extindă cooperarea dintre părțile contractante la Acordul privind SEE pentru a include Regulamentul (UE) nr. 1292/2013 al Parlamentului European și al Consiliului din 11 decembrie 2013 de modificare a Regulamentului (CE) nr. 294/2008 de înființare a Institutului European de Inovare și Tehnologie[7]. (6) Prin urmare, Protocolul 31 la Acordul privind SEE ar trebui modificat în consecință pentru ca această cooperare extinsă să poată fi realizată de la 1 ianuarie 2014. (7) Poziția Uniunii în cadrul Comitetului mixt al SEE ar trebui să se bazeze pe proiectul de decizie anexat, ADOPTĂ PREZENTA DECIZIE: Articolul 1 Poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea propusă a Protocolului 31 la Acordul privind SEE se bazează pe proiectul de decizie a Comitetului mixt al SEE anexat la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] JO L 97, 9.4.2008, p. 1. [2] JO L 347, 20.12.2013, p. 104. [3] JO L 347, 20.12.2013, p. 174. [4] JO L 305, 30.11.1994, p. 6. [5] JO L 1, 3.1.1994, p. 3. [6] JO L 347, 20.12.2013, p. 104. [7] JO L 347, 20.12.2013, p. 174.